
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth

Wrth weithio’n agos gydag ysgol bentrefol a theuluol yn Sir Gâr ar gyfer profiad addysgu proffesiynol, derbyniwyd y cyfle i weld ei chynllun datblygu ysgol (CDY), sydd yn rhoi amlinelliad clir o gynlluniau’r ysgol ar gyfer datblygiad pellach (Llywodraeth Cymru, 2016). Er mwyn dilyn canllawiau BERA (2024) ni fydd enw’r ysgol yn cael ei rannu, ond yn lle yr enw ‘Ysgol A’. Yn ôl yr adroddiad Estyn (2022) diweddaraf, mae gan Ysgol A tua 140 o ddisgyblion ar y gofrestr. Allan o’r 140 yma, mae dim ond 12.2% o’i disgyblion yn siarad Cymraeg adref. Mae 28.6% o’i disgyblion yn cael anghenion addysgol arbennig (AAA) sydd yn uwch na’r canran cenedlaethol sef 16.1%. Hefyd, mae 23.8% o’i disgyblion yn derbyn prydau ysgol am ddim sydd yn agos i’r canran cenedlaethol o 23%. Wrth ddarllen y CDY, gwelwyd tair blaenoriaeth wedi’i hadnabod gan yr ysgol gan gynnwys; magu hyder disgyblion i siarad yn rhugl ac annog disgyblion i fwynhau darllen fwy, defnyddio profiadau dysgu ehangach i atgyfnerthu medrau ac ymglymiad y dysgwyr a chryfhau deallusrwydd ‘Dinasyddiaeth’ yn FfCD (Fframwaith Cymhwysedd Digidol) a chanolbwyntio ar ryngweithio a chydweithio. Wrth weld y canran o’r nifer o ddisgyblion gydag AAA, penderfynwyd ysgrifennu’n ddyfnach ar yr ail flaenoriaeth, gan gall profiadau ehangach profi i fod o fudd i ddisgyblion gydag AAA (CC, 2023).

Er mwyn rhoi’r addysg gorau posib i ddisgyblion, rhaid i ysgolion gwneud popeth posib i sicrhau gwelliant i bob disgybl, dim ots o’r anghenion, cefndiroedd neu’r amgylchiadau (Llywodraeth Cymru, 2014). Y ffordd gorau i ysgolion gallu cynllunio i wella, yw drwy ddefnyddio CDY. Pwrpas CDY yw dod â blaenoriaethau’r ysgol, y targedau a’r cynllun gweithredu at ei gilydd (AMP, 2024). Nid yn unig bydd y blaenoriaethau yma’n addas i’r ysgol, ond bydden nhw hefyd yn cyd-fynd â blaenoriaethau’r genedl sef; i wella’r ansawdd o addysg ynglŷn â llythrennedd a rhifedd ac i leihau’r effaith o dlodi ar addysg (Llywodraeth Cymru, 2014). Trwy ddod â’r holl wybodaeth yma at ei gilydd, gall y wybodaeth cael ei rhannu i bawb sydd ei angen yn hawdd. Mae yna bwyslais ar y corff llywodraethu i’r CDY bod ar gael i’r rhieni, gofalwyr a’r gymuned leol (Llywodraeth Cymru, 2016).  
Er bod y CDY yn ddogfen hynod o bwysig i bob ysgol i weld ble gallant ddatblygu (Llywodraeth Cymru, 2016), mae hefyd yn gallu achosi cwpl o broblemau i ysgolion, yn enwedig y staff gan gynyddu’r llwyth gwaith. Ar hyn o bryd yng Nghymru, mae yna broblem enfawr o ran llwyth gwaith athrawon (Miles, 2023), ac wrth i fwy o ysgolion cynnwys yr athrawon yn y cynllunio, mae’r llwyth gwaith yn tyfu (Rowe, 2024). Gall ysgolion hefyd dewis blaenoriaethau a thargedau gan osod amcanion sydd ddim yn gyraeddadwy (Grant, 2019). Wrth i’r targedau cael ei osod, mae’n hawdd i’r blaenoriaethau troi mewn i weledigaeth yr ysgol (Gray, 2000). Am y rhesymau yma, rhaid edrych ar ystod o bethau i allu creu CDY cyraeddadwy, soniwyd am rain nes ymlaen.

Yng Nghymru, gwelir pwyslais ar ysgolion i ddarparu addysg sydd yn cyd-fynd â’r pedwar diben. Cafodd y pedwar diben eu cyflwyno gyda’r Cwricwlwm i Gymru (CiG) i ddangos dyle pob disgybl datblygu i fod yn; unigolion iach a hyderus, dinasyddion egwyddorol a gwybodus, cyfranwyr mentrus a chreadigol a dysgwyr uchelgeisiol a galluog (Llywodraeth Cymru, 2020). Rhywbeth arall cyflwynodd y CiG oedd y ffocws ar brofiadau yn lle dysgu’n unig gan roi meysydd dysgu a phrofiad yn lle (Llywodraeth Cymru, 2020). Gyda’r newidiad yma, mae Ysgol A wedi penderfynu rhoi ‘defnyddio profiadau dysgu ehangach i atgyfnerthu medrau ac ymglymiad y dysgwyr’ fel un o’i blaenoriaethau, ond pam?

Mae’n wybodaeth gyffredin erbyn nawr bod pob plentyn yn datblygu a dysgu ar radd wahanol (Pica, 2023) ac felly nid oes un dull o addysgu sydd yn gweithio ar gyfer pob plentyn (Anderson, 2020). Yn ffodus, mae’r CiG nawr wedi rhoi’r rhyddid i athrawon i gynllunio ar gyfer anghenion a chynnydd eu disgyblion unigryw (Llywodraeth Cymru, 2021). Wrth edrych ar ystadegau’r ysgol ynglŷn â dysgwyr gydag AAA, mae’n bwysig i dreialu ystod o strategaethau newydd i allu cwrdd ag anghenion y dysgwyr yma (CC, 2023). Mae’n debygol bod yna llawer o blant yn yr ysgol sydd yn ddysgwyr cinesthetig, gan ddengys ymchwil bod rhwng 30% a 45% yn ddysgwyr cinesthetig (Dunn a Dunn, 1978; Tranquillo, 2008). Mae hon yn golygu bod y dysgwyr yma yn dysgu’r gorau trwy fod yn gyfranogwyr gweithredol (BAU, 2022) felly nid fydd eistedd ar bwys desg trwy’r dydd yn helpu nhw ac mae rhaid cynnig profiadau arall.

Nid yn unig gall y math o ddysgwyr sydd yn y dosbarth effeithio ar ddatblygiad, ond hefyd yr amgylchedd. Nid yw addysg yn cael ei chynnal o fewn dosbarth yn unig (Otte et al, 2019), felly mae rhaid dechrau arbrofi. Dengys ymchwil gall yr amgylchedd dysgu cael cymaint o effaith, gall yr amgylchedd penderfynu os mae’r disgybl yn datblygu’n dda neu angen mwy o gymorth (Llywodraeth Cymru, 2015). Yn ôl astudiaeth Estyn (2017), gall newid yr amgylchedd effeithio ar lefel ymglymiad y plentyn sydd wedyn yn dylanwadu ar eu datblygiad. Sonia Dewey yn ei ddamcaniaeth bod y ffordd gorau i blant datblygu dealltwriaeth yw drwy gael ystod eang o brofiadau. Nid yn unig bydd eu dealltwriaeth yn datblygu, ond hefyd eu hunan hyder sydd hynod o bwysig ar draws addysg (Collins a Foley, 2008; KSU, 2024). Ar y llaw arall, dadleua damcaniaethwyr fel Piaget nid yw profiadau yn effeithio ar ddatblygiad, gan ei fod yn rhywbeth bydd pawb yn ei phrofi ar ryw adeg o’i fywyd (Mcleod, 2024).

Yn amlwg, yr athrawon sy’n derbyn y pwyslais o gynnig y profiadau yma i’w disgyblion er mwyn gwella’r ddarpariaeth (CRLT, 2024), ond gall broblemau o fewn yr ysgol achosi trafferthion. Mae yna lwyth o broblemau o fewn addysg ar draws y byd, ond yng Nghymru gwelwn effaith y problemau logistaidd (OECD, 2014) gyda diffyg offer, arian a staff yn cael effaith. Gyda’r staff sydd yn yr ysgolion, mae yna broblemau o ran diffyg hyder wrth gymryd disgyblion i amgylchedd newydd (LTL, 2023). Er bod y llywodraeth wedi adnabod y rhwystrau yma (Donaldson, 2015), yn anffodus mae’r ysgolion dal yn teimlo’r pwysau wrth drio rhoi’r profiadau yma i’w disgyblion.

Dros y blynyddoedd diwethaf, mae’r ffordd mae ysgolion yn hunanwerthuso wedi newid. Penderfynodd Estyn (2019) i gael gwared â’r adroddiad hunanwerthuso ac yn lle i gyfuno hon gyda’r CDY. Er bod y ffordd mae hunanwerthuso wedi cael ei newid, mae’r broses ei hun dal hynod o bwysig. Wrth hunanwerthuso, mae Ysgol A yn gwneud yn siŵr i gynnwys pob aelod o staff fel awgryma Estyn (2020) yn y broses gan ddosbarthu holiaduron. Mae’r holiaduron yma yn gofyn cwestiynau ynglŷn â’r gwersi sydd wedi cael eu dysgu dros y flwyddyn academaidd ddiwethaf, y profiadau sydd wedi cael eu darparu ac agweddau disgyblion tuag at rain. Mae’n hanfodol i’r holiaduron yma cael ei gwblhau gan bob aelod o staff felly mae barn pawb yn cael ei glywed wrth ystyried y blaenoriaethau newydd. Er gall holiaduron profi i fod yn ddull da i gasglu barnau (Kuphanga, 2024), nid oedd yr holiaduron yma yn anhysbys felly gall hon wedi achosi staff i addasu’r gwir (Nayak, 2019).

Gyda’r CiG a’r MDaPh, mae Ysgol A wedi apwyntia aelodau o staff i reoli MDaPh penodol er enghraifft, mae’r athrawes blwyddyn pump a chwech yn rheoli’r MDaPh o ieithoedd, llythrennedd a chyfathrebu. Gwelir llwyddiant y dull yma yn adroddiad gan Estyn (2020). Er hynny, fel soniwyd mae yna broblem amlwg yng Nghymru ar hyn o bryd ynglŷn â llwyth gwaith athrawon (Miles, 2023). Mae Ysgol A yn rhan o ffederasiwn gydag ysgol arall yn yr ardal (fe alwyd yn Ysgol B), felly mae’r athrawon sydd yn rhannu maes yn gweithio gyda’i gilydd i werthuso’r ddarpariaeth o fewn y maes yna. Un o’r ffurfiau maent yn gwerthuso’r ddarpariaeth yw drwy graffu llyfrau.

Mae Ysgol A yn cwrdd gydag Ysgol B ar gyfer pob diwrnod hyfforddiant mewn swydd (HMS). Ar y dyddiau yma, mae’r athrawon yn cael y cyfle i dderbyn hyfforddiant newydd, i drafod unrhyw bryderon gyda’r pennaeth, ond yn benodol yn cael y cyfle i graffu llyfrau. Mae Ysgol A yn dewis cwpl o enghreifftiau da i ddangos i Ysgol B, a’r gwrthwyneb. Mae’r athrawon wedyn yn cael y cyfle i werthuso’r llyfrau gan gadw’r MDaPh ar flaen eu meddyliau. Ar ôl craffu’r llyfrau, rhaid wedyn i’r athrawon llenwi taflen ar beth maent wedi ei gweld yn y llyfrau ar gyfer y pennaeth ac yn cael y cyfle i gwrdd gyda’i phartner maes i drafod y safonau. Er gall craffu llyfrau profi i fod o fudd gan sefydlu beth mae arferion da yn edrych fel (HFL, 2022), maent hefyd yn gallu dod gyda’i rwystrau. Un o’r prif rwystrau gwelir yw bod yr arddulliau o addysgeg yn gallu bod yn wahanol (Allen, 2019) a gall hon effeithio ar y gwaith sydd yn cael ei rhoi mewn i’r llyfr. Un broblem gwelwyd yn ystod y diwrnodau HMS yma oedd bod yr athrawon yn dod gyda’i llyfrau gorau i ddangos. Trwy wneud hon, nid oedd yr athrawon yn gallu gweld y darlun llawn ac efallai nid oedd yr adborth cywir yn cael ei ddarparu.

Wrth weld ble gallent ddatblygu’n bellach, mae Ysgol A yn cynnwys y rhanddeiliaid yn y penderfyniadau, hynny yw’r rhieni, staff, cymuned, llywodraethwyr ac yn y blaen. Fel soniwyd, cafodd y staff eu cynnwys gyda’r holiaduron a’r diwrnodau HMS. Er mwyn gallu cynnwys y rhieni neu’r gofalwyr, mae’r ysgol wedi dechrau treialu strategaeth newydd. Mae Ysgol A yn creu dogfen gydag ystod o sgiliau dyle’r plant gallu gwneud i gwrdd â’r pedwar diben, ac maent wedyn yn gallu lliwio’r bocs penodol ar bwys enw’r disgybl i gadw trac ar eu galluoedd (coch ar gyfer methu gwneud y sgil, melyn ar gyfer angen bach o gymorth, a gwyrdd ar gyfer gallu gwneud y sgil yn annibynnol). I gyd-fynd â’r ddogfen yma, pob tymor mae’r athrawon a’r plant yn cydweithio i lenwi taflen ar ddatblygiad y plentyn. Ar y daflen, mae’r un rheolau yn bodoli, ond mae’r plentyn yn llenwi’r daflen yn gyntaf, wedyn mae’r athrawon yn llenwi’r daflen. Mae’r daflen yma wedyn yn cael ei gyflwyno i’r rhieni ac mae’r athrawon yn cynnal trafodaeth ar sut gall yr ysgol cynorthwyo’r disgybl yn well. Trwy wneud hyn, nid yn unig yw hi’n fwy tebygol bydd y plant yn gwneud lan at bedwar mis o gynnydd ychwanegol (CC, 2023) ond mae’r rhieni neu ofalwyr yn teimlo fel eu bod yn rhan o addysg a datblygiad eu plant (Shao et al, 2022). Mae’r ysgol hefyd yn cynnwys llais y disgybl, sydd yn rhan enfawr o’r hawliau plant, yn enwedig o fewn erthygl deuddeg ac un deg tri sydd yn amlinellu hawl y plentyn i fynegi ei barn (Unicef, 2019). 

Mae Ysgol A hefyd yn cael ei ystyried fel rhan o’r ‘ysgolion fel sefydliadau dysgu’, mae hon yn golygu bod yr ysgol yn gweithio i sicrhau datblygiad nid yn unig y disgyblion, ond hefyd staff a hyd yn oed disgyblion a staff ysgolion eraill yn yr ardal (Llywodraeth Cymru, 2022). Yn aml, bydd y staff sy’n rheoli maes o Ysgol A yn cwrdd gyda’r clwstwr o ysgolion lleol i gwrdd a thrafod eu harferion da fel awgryma Llywodraeth Cymru (2022). Mae’n lle ble gall ysgolion troi am gymorth a gall ysgolion eraill ei chynnig. Wrth greu CDY, mae Ysgol A yn cwrdd gyda’r clwstwr i weld eu blaenoriaethu nhw i allu casglu mwy o syniadau ynglŷn â chwrdd â’r nod.

Wrth gasglu’r holl wybodaeth gan werthuso’r ddarpariaeth a chyrhaeddiad y disgyblion, mae Ysgol A wedyn yn dewis eu blaenoriaethau gan edrych ar y themâu sy’n codi’r mwyaf. Wrth benderfynu ar flaenoriaeth, rhaid gwneud yn siŵr eu bod yn gyraeddadwy dros yr amser sydd i wella’r nod. Mae’n bwysig i nodi ni fydd y nodau yma yn rhywbeth gall cael eu gwella dros gwpl o ddyddiau, ond dros amser hir tymor (Stallard, 2021).  Mae Ysgol A yn benodol yn cysegru tymor i weithio tuag at bob blaenoriaeth, gan wedyn cynyddu hon os mae angen. Mae’r ysgol wedyn yn edrych ar y blaenoriaethau ac yn grwpio staff gyda’i gilydd i ysgrifennu’r cynllun felly mae pawb yn cymryd rhan yn y broses o greu’r CDY. Gan gynnwys yr athrawon yn yr ysgrifennu, mae’r targedau a’r cynllun gweithredu yn fwy realistig i gyrraedd ganddyn nhw fydd y prif ddarparwyr (Rowe, 2024). Yn ystod y diwrnodau HMS, mae eto gan y staff y cyfle i feddwl fel tîm am y strategaethau gallent ddefnyddio wrth drio cyrraedd y nodau (Thomas, 2024). Er hynny, rhaid cofio am lwyth waith yr athrawon wrth feddwl am sut mae Ysgol A yn ysgrifennu’r CDY. 

Cyn i Ysgol A symud ymlaen o un flaenoriaeth i’r llall, rhaid iddynt fesur yr effaith i weld os mae’r nod wedi cael ei gyrraedd. Er mwyn gwneud hyn, mae Ysgol A yn parhau i ddefnyddio’r un strategaethau maent wedi defnyddio er mwyn dewis y blaenoriaethau. Hynny yw, trwy graffu’r llyfrau, dosbarthu holiaduron, trafod gyda staff ar draws yr ysgol ac ysgolion eraill a chwrdd gyda’r rhieni a phlant. Gan wneud hyn, nid yn unig yw’r ysgol yn gweld sut mae’r nod yn datblygu, ond hefyd gweld os maent angen newid y strategaeth i siwtio’r ysgol a’i disgyblion. Er hyn, gellir dadleuo dim ond barn un grŵp o bobl sydd yn bwysig yn yr effaith, hynny yw barn y disgyblion fel awgryma Comley (2021).

Wrth edrych ar CDY Ysgol A, yn benodol yr ail flaenoriaeth, gwelwyd bod yr ysgol yn bwriadu i weithio tuag at y flaenoriaeth gan addasu’r cynlluniau sydd ganddyn nhw’n barod i gynnwys ‘profiadau cyffrous’. Gwelwyd hefyd maent wedi dweud bod disgyblion yn colli diddordeb yn y gwersi, yn enwedig y disgyblion gydag AAA sydd yn ganran uchel o fewn yr ysgol. Er bod yr ysgol am newid y sefyllfa, nid oes unrhyw arwydd o beth yw ‘profiad cyffrous’. Am y rheswm yma, awgrymwyd i’r ysgol cynnal sesiynau gyda’r dosbarthiadau i gasglu syniadau’r disgyblion. Nid yn unig yw cynnwys llais y disgybl yn rhan arwyddocaol o’r CiG (Llywodraeth Cymru, 2023) ond mae hefyd yn rhywbeth awgryma gan Estyn (2019) o fewn astudiaeth achos.

Fel y soniwyd yn gynharach, mae’r ffordd mae’r ysgol yn craffu llyfrau hefyd yn gallu achosi problemau. Gan ddangos esiamplau da yn unig, nid yw’r darlun clir o’r sefyllfa addysg yn cael ei ddangos. Fel soniwyd, nid yw pob disgybl yn dysgu ar yr un raddfa (Pica, 2023) felly gan osgoi dangos y darlun llawn, gall yr athrawon achosi mwy o drafferthion wrth wella’r ddarpariaeth.  Er mwyn osgoi hon, awgrymwyd bod yr athrawon yn dewis ystod o lyfrau (o leiaf un o bob grŵp gallu) i’r athrawon eraill gweld nid yn unig safon y gwaith, ond hefyd sut maent wedi cael ei wahaniaethu yn ôl anghenion unigryw'r dosbarth (Davies, 2015).

Wrth edrych nôl ar yr aseiniad yma, gwelwyd y pwysau sydd ar athrawon i nid yn unig darparu’r addysg i ddisgyblion, ond i wella’r ddarpariaeth ei hun yn gyson. Wrth weld y ffordd mae ysgolion yn cynnwys athrawon yn y broses, mae’n amlwg bydd hon yn rhan naturiol o fywyd ysgol. Wrth gymryd rhan yn y broses arwyddocaol yma, bydd yr elfennau o gefnogi rolau arweinyddol ffurfiol, gwerthuso effaith newid mewn arfer a dysgu proffesiynol parhau yn datblygu’n gyson o’r safon broffesiynol ar gyfer addysg ac arweinyddiaeth.

